paragraph_text: Asurbanipalova knjižnica je kraljevska biblioteka Ašurbani-pala, posljednjeg velikog kralja Novoasirskog carstva. Riječ je kolekciji približno 25.000 glinenih pločica i fragmenata koji sadrže tekstove svih vrsta iz 7. st. pr. Kr. Među njih spada i famozni Ep o Gilgamešu. Zbog lošeg rukovanja izvornog materijala mnogi su tekstovi knjižnice nepopravljivo u neredu, što onemogućuje znanstvenicima razabiranje i rekonstrukciju mnogih izvornih tekstova, iako su neki preživjeli netaknuti. Materijali su pronađeni na arheološkom nalazištu Kouyunjik (tadašnja drevna Niniva) u sjevernoj Mezopotamiji. Nalazište je, inače, smješteno u današnjem Iraku. Stare perzijske i armenske predaje upućuju na činjenicu da je Aleksandar Veliki, kad je vidio veliku knjižnicu Ašurbanipala u Ninivi, bio inspiriran za osnivanje svoje vlastite biblioteke. Aleksandar je, međutim, umro prije nego što je uspio osnovati svoju knjižnicu, ali je njegov prijatelj i nasljednik Ptolomej nadzirao osnivanje Aleksandrijske knjižnice – projekt iz kojeg će izrasti jedna od najpoznatijih knjižnica svijeta.